Powerin uuteen liikkeeseen oli avajaispäivänä paljon tulijoita. Jono kiemurteli aamulla jopa satoja metrejä pitkänä. Kuva: Leinonen Jukka Powerin avajaisissa riitti porukkaa. Kuva: Aifos Power avasi Kaakkuriin 2000 neliön myymälän. Kuva: Leinonen Jukka

Elektroniikkaa ja muuta kodin tekniikkaa myyvä Power-ketju avasi maanantaiaamuna liikkeen Oulun Kaakkuriin.

Uuden kauppaliikkeen avajaiset kiinnostivat tuttuun tapaan oululaisia: aamukahdeksalta ovella kiemurteli jono, joka vaikutti olevan satoja metrejä pitkä.

– Veikkaan, että ainakin tuhatkunta ihmistä, ehkä enemmänkin, jonossa vielä puoli yhdeksän tienoilla ollut Sofia Husso kertoo.

Paikalla olleiden järjestysmiesten mukaan aamukahdeksan jälkeen paikalla oli jopa 2 000 henkeä. Kaikkiaan avajaispäivänä liikkeeseen odotetaan 8 000–10 000 asiakasta.

Jono liikkunut tasaisesti

Husso oli saapunut paikalle ostamaan Applen MacBook Airia, josta oli hänen mielestään hyvä avajaistarjous.

– Niin hullu en ole, että muuten vain olisin tullut pakkaseen jonottamaan.

Power avasi Kaakkuriin 2000 neliön myymälän. Kuva: Leinonen Jukka

Husso kertoo, että jono on liikkunut aamun aikana tasaiseen tahtiin, ja sisälle liikkeeseen on pyritty sulassa sovassa.

– Minulla on vielä noin sata metriä jonotettavaa. Ehkä vartin verran vielä, että pääsen sisälle, Husso kertoi puoli yhdeksältä.

Ensimmäiset Power-myymälät avasivat ovensa Suomessa toukokuussa. Nyt liikkeitä on liki 30.

Power aikoo avata Ouluun liikkeen myös Limingantulliin. Liikkeen on määrä sijoittua Nuottasaarentien ja Kempeleentien risteykseen eli Prisman lähelle.

Katso kuvagalleria avajaisista.